Németh András sebész-urológus műtét közben
Dr. Németh András (1924-1999) professzor emblematikus alakja volt a magyar urológiai sebészetnek és nefrológiának. Aktív pályafutása során mindvégig a szegedi orvostudományi egyetem I. sz. Sebészeti Klinikáján dolgozott, annak Urológiai Osztályát vezette. Az ötvenes évek első felében munkatársaival művese készüléket tervezett, amellyel 1954-ben elvégezték az első sikeres hazai hemodialízist. 1962-ben végrehajtotta az első sikeres humán vesetranszplantációt Magyarországon; ez pályafutásának egyik csúcspontját jelentette. Ez a műtét nemcsak hazánkban, de az európai kontinens Rajnától keletre eső részén is az első volt. Hiteles történetét - a beteg szemszögéből - maga Németh András írta meg szépirodalmi formában, a "79 nap remény" című feszülten izgalmas naplóregényében (Szeged, Bába és Társai, 1997). Kivételes képességeit jellemzi, hogy nevéhez fűződik a rekonstrukciós urológiai sebészet elindítása is; úttörő tevékenységet végzett a hólyag- és prosztatarák műtéti kezelésében. A fénykép szerepelt az SZTE Klebelsberg Könyvtár Egyetemi Gyűjteménye, a Petri Tanítványok Baráti Köre és a szegedi Sebészeti Klinika együttműködésével készült, 2017. november 16-án megnyílt Németh András-emlékkiállításon.